ถ้าสถานการณ์ในลิเบียจบ ราคาทองคำจะเป็นอย่างไร
จากการบุกเข้าโจมตีของสหประชาชาติ ซึ่งได้เริ่มโจมตีลิเบียวันนี้เป็นวันที่ 9 แล้ว
10 ส.ค. 2554

จากการบุกเข้าโจมตีของสหประชาชาติ ซึ่งได้เริ่มโจมตีลิเบียวันนี้เป็นวันที่ 9 แล้ว 
โดยเป้าหมายจะเป็นการพยายามทำลายระบบต่อต้านทางอากาศและเพื่อที่จะบังคับใช้มาตรการ No fly zone สำหรับลิเบีย เพื่อพิทักษ์ป้องกันการที่ผู้นำฝ่ายลิเบียกัดดาฟีจะเข้ารุกโจมตีกลุ่มต่อต้านแล้วยึดเมืองสำคัญทางระบบน้ำมันในการขนส่ง ภาพรวมที่เราเห็นจะเป็นการต่อสู้ของกลุ่มสหประชาชาติ (UN) ที่ใช้อาวุธยุทโธปกรณ์ที่ทันสมัยอย่างมาก 
ในขณะที่ทางลิเบียกัดดาฟีใช้ประชาชนเป็นโล่ป้องกันภัย ปัญหาดูน่าจะมีความยืดเยื้อและน่าจะมีเบื้องหลังที่ลึกลงไปมากกว่าปัญหาในประเทศ ในเรื่องของน้ำมัน สิ่งที่เกิดขึ้นแน่ๆ ไม่ว่าจะจบลงอย่างไรก็คือการที่สถานีน้ำมันจะกลับมาผลิตน้ำมันได้เพียงบางส่วนเท่านั้น เพราะขาดทั้งคนงาน และน่าจะมีสถานีน้ำมันบางแห่ง หรือท่อน้ำมันที่ถูกตัดทำลายบ้าง นั้นหมายความว่าราคาน้ำมันเองยังน่าจะสามารถทรงตัวในระดับสูงกว่า 100 เหรียญสหรัฐต่อบาร์เรล ในตลาด Nymex 
ด้านนักเศรษฐศาสตร์เองเริ่มมองว่า ถ้าเหตุการณ์ยังไม่จบลงภายใน 1 เดือน น้ำมันยังยืนอยู่ระดับสูงเช่นนี้ ย่อมจะส่งผลกระทบต่อภาพรวมเศรษฐกิจโลกอย่างแน่นอน ทุกคนจะมีแรงกดดันเพิ่มขึ้น และจะเกิดภาวะเงินเฟ้อตามมาจากต้นทุนสินค้าที่แพงขึ้น เมื่อเห็นภาพดังกล่าวที่เข้ามาก็จะเริ่มมองภาพได้ว่าราคาทองคำที่ดูเหมือนจะเกาะติดราคาน้ำมันในขณะนี้ ก็น่าจะได้รับอานิสงส์ขาขึ้นด้วยเช่นเดียวกัน 
ล่าสุด เมื่อวานผมดูรายการใน CNBC นักวิเคราะห์ของ CNBC ยืนยันว่าราคาทองคำยังมีโอกาสที่จะปรับตัวขึ้นอย่างชัดเจน โดยใช้ภาพรวมของ Demand Supply เขาวิเคราะห์ว่ายังมีแรงซื้ออย่างหนาแน่นของทองคำในตลาดเอเชีย อย่างเช่น จีน อินเดีย และสิ่งที่ปรากฏออกมาคือ ตลาด Gold ETF ในต่างประเทศมีแรงซื้ออยู่อย่างหนาแน่น 
หมายความว่าโดยภาพรวมในระดับโลกยังมี Demand ซื้อทองคำที่ระดับนี้อยู่มากมาย จึงพอจะวิเคราะห์ตามได้ว่าปัจจัยในเชิงบวกสำหรับราคาทองคำที่จะผลักดันให้สูงขึ้นยังคงมีอยู่อย่างต่อเนื่อง โดยเฉพาะในภาวะที่เศรษฐกิจถูกกดดัน นักวิเคราะห์ทาง BARCLAYS น่าจะได้เห็นราคาที่ระดับ 1,495 เหรียญสหรัฐ ภายในไตรมาส 2 นี้ และน่าจะเห็น 1,550 เหรียญสหรัฐ ได้ในช่วงไตรมาส 3 ก็ฝากเพื่อนนักลงทุนอ่านแล้ววิเคราะห์ตามไปด้วยก็แล้วกัน
วิเคราะห์ราคาทองคำทางเทคนิค
ราคาทองคำมีการแกว่งตัวอย่างมาก โดยราคาขึ้นและลงสลับกันรายวัน ในช่วงวันพฤหัสบดีประมาณสองทุ่ม ราคาสามารถทำ New High ใหม่ได้ที่ระดับ 1,448 เหรียญสหรัฐ แต่แล้วก็ถูกแรงเทขายทำกำไรอย่างหนักจนทำให้ราคากลับมาอยู่บริเวณ 1,430 เหรียญสหรัฐ และด้วยแรงเทขาย ทำให้กดดันราคาลงมาทดสอบแนวรับด้านล่างอีกครั้งหนึ่งที่บริเวณ 1,420 เหรียญสหรัฐ สรุปได้ว่าแนวโน้มทิศทางราคาทองคำภาพรวมใหญ่ราคายังยืนอยู่เหนือเส้นค่าเฉลี่ยทุกเส้น และยังเป็นทิศทางบวกในทางขาขึ้น ในขณะที่แนวโน้มย่อยๆ ที่เป็นรายชั่วโมงเริ่มมีการแกว่งอย่างมากในการทำกำไร และทำให้สภาพกราฟในรายชั่วโมงออกเป็นลักษณะสัญญาณทางด้าน Sideway หรือ Flat Trend ผมมองว่าราคาทองคำน่าจะเคลื่อนตัวในทิศทางช่วงราคากว้างในระดับ 1,415-1,440 เหรียญสหรัฐ ด้วยซ้ำ ก็ฝากนักลงทุนที่จะต้องเข้าใจและมีวินัยในการลงทุนเพื่อป้องกันความเสี่ยง และใช้กลยุทธ์การบริหาร Portfolio ตามไปอยู่ตลอดเวลา ซึ่งต้องยอมรับว่าราคาเริ่มจะแกว่งและทำกำไรได้ยากขึ้น ขอให้โชคดีในการลงทุน 
สนใจลงทุนในทองคำแท่งและ Gold Futures ติดต่อสอบถามได้ที่ Call Center เบอร์ 02-222-5959